Fostul ambasador american, acuzat că ar fi spionat în favoarea Cubei, și-a recunoscut vinovăția
- Emma Cristescu
- 1 martie 2024, 15:10
Un fost ambasador american, acuzat că ar fi spionat în favoarea Cubei timp de peste 40 de ani, şi-a anunţat joi intenţia de a pleda vinovat. În urmă cu două săptămâni, el a spus că nu este vinovat.
Victor Manuel Rocha, 73 de ani, este acuzat că a fost o "cârtiţă" (agent infiltrat) a guvernului comunist de la Havana, în timp ce el avansa în ierarhia diplomaţiei americane. El ar fi lucrat pentru Cuba mai bine de 40 de ani.
Victor Manuel Rocha a recunoscut că e vinovat
El a făcut cunoscut joi audienţei de la un tribunal federal din Miami (sud-est) că va pleda de acum vinovat, o schimbare de linie a apărării sale, ce va fi oficializată într-o nouă audiere pe 21 aprilie, în timpul căreia va fi pronunţată sentinţa.
Cazul este "una dintre cele mai lungi și mai înalte infiltrări la nivel înalt ale unui agent străin în guvernul american", a declarat procurorul general Merrick Garland."Credem că, timp de peste 40 de ani, Victor Manuel Rocha a lucrat ca agent al statului cubanez", a declarat Garland. Fostul diplomat "a căutat și a obținut poziții în cadrul aparatului de stat american care să-i ofere acces la informații nepublice și capacitatea de a influența politica externă a SUA", a adăugat el.
Cine este Victor Manuel Rocha
Acesta a ocupat posturi importante în cadrul diplomaţiei americane: înainte de a-şi încheia cariera în Departamentul de Stat ca ambasador în Bolivia din 2000 până în 2002, el a fost membru al Consiliului Naţional de Securitate, organism al Casei Albe, din 1994 până în 1995, în timpul preşedinţiei lui Bill Clinton, conform Agerpres.
Acest dosar este unul asupra "uneia dintre infiltrările cele mai lungi, care a vizat cele mai importante niveluri, a unui agent străin în cadrul statului american", a subliniat în decembrie ministrul american al justiţiei Merrick Garland.
Cuba a fost țara lui de suflet
Victor Manuel Rocha a colaborat cu numeroase ambasade americane în America Latină. Născut în Columbia şi naturalizat american, el a început să lucreze pentru principala agenţie de informaţii a guvernului cubanez încă din 1981.
Chiar şi după ce a părăsit Departamentul de Stat în 2022, după 30 de ani de serviciu, el şi-a continuat activitatea de spionaj în folosul Cubei, de pe lângă Departamentul de Justiţie al SUA.
El "s-a referit întotdeauna la Statele Unite ca fiind 'inamicul' și a folosit cuvântul 'noi' pentru a descrie Cuba și pe el însuși", a mai spus procurorul general.